KOMISIJOS SPRENDIMAS
2007 m. spalio 15 d.
leidžiantis Vokietijoje naudoti pavojingus galvijus iki jų vaisingo gyvenimo pabaigos, kai USE yra oficialiai patvirtinta
(Pranešta dokumentu Nr. C(2007) 4648)
(Tekstas autentiškas tik vokiečių kalba)
(2007/667/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. gegužės 22 d. Europos Parlamento ir Tarybos reglamentą (EB) Nr. 999/2001, nustatantį tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles (1), ypač į jo 13 straipsnio 1 dalies antrą pastraipą,
kadangi:
(1)
Reglamentu (EB) Nr. 999/2001 nustatytos gyvūnų užkrečiamųjų spongiforminių encefalopatijų (USE) prevencijos, kontrolės ir likvidavimo taisyklės. Šio reglamento 13 straipsnio 1 dalies pirmoje pastraipoje nustatytos likvidavimo priemonės, kurias reikia taikyti, kai USE yra oficialiai patvirtinta. Viena pagrindinių tokių priemonių yra gyvulių skerdimas ir visiškas sunaikinimas bei gyvūninės kilmės produktų, kurie yra pavojingi (toliau - pavojingi galvijai) dėl epidemiologinio ryšio su užkrėstais gyvūnais, visiškas sunaikinimas.
(2)
Vokietija Komisijai pateikė prašymą priimti sprendimą, kuriuo būtų leista naudoti pavojingus galvijus iki jų vaisingo gyvenimo pabaigos nukrypstant nuo Reglamento (EB) Nr. 999/2001 13 straipsnio 1 dalies pirmos pastraipos c punkto.
(3)
Vokietijos pateiktose kontrolės priemonėse nustatytas griežtas galvijų judėjimo ribojimas ir atsekamumas, kad nekiltų pavojus dabartiniam žmonių ir gyvūnų apsaugos lygiui.
(4)
Remiantis palankiu rizikos vertinimu, Vokietijai reikėtų leisti naudoti pavojingus galvijus iki jų vaisingo gyvenimo pabaigos, jei laikomasi tam tikrų reikalavimų.
(5)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Nukrypdama nuo Reglamento (EB) Nr. 999/2001 13 straipsnio 1 dalies pirmos pastraipos c punkto Vokietija gali naudoti galvijus, nurodytus to reglamento VII priedo 1 punkto a dalies antroje ir trečioje įtraukose iki jų vaisingo gyvenimo pabaigos, laikydamasi reikalavimų, išdėstytų šio straipsnio 2, 3 ir 4 dalyse.
2. Vokietija užtikrina, kad šio straipsnio 1 dalyje nurodyti galvijai:
a)
gali būti bet kada atsekti kompiuterinėje duomenų bazėje, nurodytoje Europos Parlamento ir Komisijos reglamento (EB) Nr. 1760/2000 (2) 5 straipsnyje;
b)
iš ūkio išvežami tik taikant oficialią priežiūrą ir tik sunaikinti;
c)
neišvežami į kitas valstybes nares ar neeksportuojami į trečiąsias šalis.
3. Vokietija vykdo reguliarius tikrinimus, kad įsitikintų, jog šis sprendimas įgyvendinamas tinkamai.
4. Per Maisto grandinės ir gyvūnų sveikatos nuolatinį komitetą Vokietija informuoja Komisiją ir kitas valstybes nares apie galvijų naudojimą, kaip nurodyta 1 dalyje.
Susijusią informaciją Vokietija taip pat pateikia metinėje ataskaitoje, nurodytoje Reglamento (EB) Nr. 999/2001 6 straipsnio 4 dalyje.
2 straipsnis
Šis sprendimas skirtas Vokietijos Federacinei Respublikai.
Priimta Briuselyje, 2007 m. spalio 15 d.